Nýlegar rannsóknir gefa vísbendingar um óánægju meðal starfsfólks ráðuneyta hér á landi og að þar þurfi að huga betur að stjórnun, samskiptum, vinnuskilyrðum og álagi í starfi.
Þetta kemur fram í grein Sigrúnar Gunnarsdóttur og Erlu Sólveigar Kristjánsdóttur í Tímariti um efnahagsmál og viðskipti. Í rannsókn þeirra voru tekin djúpviðtöl við 12 sérfræðinga í mismunandi ráðuneytum með mikla starfsreynslu.
Helstu niðurstöður sýna að þrátt fyrir að vinna undir miklu álagi og tímapressu hafa sérfræðingarnir ástríðu fyrir starfinu og brennandi áhuga á að láta gott af sér leiða fyrir land og þjóð. Þeir upplifa oft vantraust og skipulagsleysi, þekking þeirra nýtist oft ekki sem skyldi og þeir ná þess vegna ekki að blómstra í starfi. Niðurstöðurnar gefa til kynna að bæta þurfi skipulag og stjórnun innan ráðuneytanna með áherslu á aukinn stuðning við starfsmenn og að efla enn frekar innri starfshvöt og ábyrgðarskyldu.
Þá segir í niðurstöðunum að það sem einkum hvíli á sérfræðingum ráðuneyta er að trausti sé ábótavant og að stuðningur stjórnenda við sérfræðinga sé oft ekki fyrir hendi. Sumir höfðu jafnvel hugleitt að hverfa frá störfum sínum af þessum sökum. Þá nefna þeir líka viðvarandi álag sem fylgir starfi þeirra. Mikill þrýstingur sé á að vinna verkin hratt og að verkefnin séu of mörg. Þrýstingurinn komi bæði innan ráðuneytanna, frá Alþingi, og frá samfélaginu.